समुद्रतल से 3200 मीटर की ऊंचाई पर स्थित क्यारकोटी जाने के लिए जिला मुख्यालय उत्तरकाशी से 75 किमी दूर हर्षिल तक सड़क जाती है। यहां से पांच किमी की पैदल दूरी पर लाल देवता का मंदिर है। यह स्थल बगोरी की जाड़ व भोटिया जनजाति का प्रमुख धार्मिक स्थल है। लाल देवता मंदिर से क्यारकोटी की दूरी पांच किमी है। यह एक बेहद खूबसूरत स्थल है, जहां कदम-कदम पर पसरे बुग्याल इन दिनों बहुरंगी फूलों से गुलजार हैं। क्यारकोटी से जिस भी घाटी में चले जाइए, वहां आसानी से फूलों का दीदार हो जाता है।